b'\n_START_ARTICLE_\nFrancesco Albani\n_START_PARAGRAPH_\nFran\xc4\x8deskas Albanis (it. Francesco Albani, 1578  \xe2\x80\x93 1660 m. spalio 4 d.) \xe2\x80\x93 ital\xc5\xb3 baroko tapytojas. Akademistin\xc4\x97s Kara\xc4\x8di\xc5\xb3 Bolonijos dail\xc4\x97s mokyklos aukl\xc4\x97tinis. \xc5\xa0iauli\xc5\xb3 \xe2\x80\x9eAu\xc5\xa1ros\xe2\x80\x9c muziejaus rinkiniuose yra paveikslas \xe2\x80\x9eEuropos pagrobimas\xe2\x80\x9c, priskiriamas Fran\xc4\x8deskui Albaniui.\n_START_SECTION_\nBiografija\n_START_PARAGRAPH_\nFran\xc4\x8deskas Albanis gim\xc4\x97 1578 m. Bolonijoje \xc5\xa1ilko prekiautojo \xc5\xa1eimoje.  B\xc5\xabdamas dvylikos met\xc5\xb3, jis \xc4\xafstojo mokytis pas Bolonijos dailinink\xc4\x85-manierist\xc4\x85 Denijs Calvaert, kurio dirbtuv\xc4\x97se sutiko Guido Reni. Greitu laiku abu b\xc5\xabsimieji dailininkai per\xc4\x97jo mokytis \xc4\xaf \xc4\xaftaking\xc4\x85 Bolonijos Kara\xc4\x8di\xc5\xb3 dail\xc4\x97s mokykl\xc4\x85, studijavo pas Annibale Carracci. 1600 m. kartu su Annibale Carracci ir didele grupe mokini\xc5\xb3 jis persik\xc4\x97l\xc4\x97 \xc4\xaf Rom\xc4\x85 studijuoti klasikinio meno pavyzd\xc5\xbei\xc5\xb3 ir pad\xc4\x97ti Kara\xc4\x8diams i\xc5\xa1pildyti didelius fresk\xc5\xb3 u\xc5\xbesakymus Farnez\xc4\x97s r\xc5\xabmuose. Atliko fresk\xc5\xb3 liune\xc4\x8di\xc5\xb3 Aldobrandini r\xc5\xabmuose (dabar Dorija Pamfili galerijos dalis)._NEWLINE_1602\xe2\x88\x921606 m. Fran\xc4\x8deskas Albanis dirbo San Giacomo degli Spagnoli ba\xc5\xbeny\xc4\x8dioje, 1606\xe2\x88\x921609 m. atlikin\xc4\x97jo darbus Mattei di Giove ir Giustiniani r\xc5\xabmuose. Jau susik\xc5\xabr\xc4\x99s garsaus dailininko vard\xc4\x85, Albanis dirbo 1609\xe2\x88\x921612 m. Kvirinalo r\xc5\xabmuose kartu su Guido Reni. Albanis buvo Guido Reni konkurentas, nors niekuomet ne\xc4\xafgavo tokios \xc5\xa1lov\xc4\x97s kaip Guido. 1612\xe2\x88\x921614 m. Albanis atliko fresk\xc5\xb3 Santa Maria della Pace ba\xc5\xbeny\xc4\x8dioje. V\xc4\x97liau dirbo ne vien Romoje, bet ir Bolonijoje, Mantujoje, Riminyje ir Florencijoje. _NEWLINE_Fran\xc4\x8deskas Albanis mir\xc4\x97 1660 m. spalio 4 d. Bolonijoje. Jis buvo tipi\xc5\xa1kas Bolonijos akademistin\xc4\x97s mokyklos aukl\xc4\x97tinis, ta\xc4\x8diau kai kuri\xc5\xb3 fig\xc5\xabr\xc5\xb3 traktavimas jo paveiksluose rodo, kad jis buvo nevisi\xc5\xa1kai atsisak\xc4\x99s manieristinio vaizdavimo bruo\xc5\xbe\xc5\xb3. Albanis daugiausia tap\xc4\x97 religines ir alegorines scenas antikin\xc4\x97s mitologijos motyvais.'